
ДО
ОБЩИНСКИ СЪВЕТ
БУРГАС

Д О К Л А Д Н А   З А П И С К А
от
ДИМИТЪР НИКОЛОВ НИКОЛОВ
КМЕТ на ОБЩИНА БУРГАС


ОТНОСНО: Предоставяне за стопанисване и управление на ОП „Туризъм“ – гр. Бургас на недвижим имот – публична общинска собственост, представляващ Културно – туристически комплекс „Ченгене скеле“, находящ се в местност „Рибарско пристанище“, гр. Бургас.

УВАЖАЕМИ ОБЩИНСКИ СЪВЕТНИЦИ,

Моля, на основание чл. 64, ал. 7 от Правилника за организацията и дейността на общинския съвет и взаимодействието му с общинската администрация на Община Бургас, на насроченото на 26.05.2021г. заседание на Общински съвет - Бургас да бъде разгледана настоящата докладна записка, като мотивите за това са свързани с предстоящото откриване на летния сезон и необходимостта от провеждане  на културни, туристически и развлекателни мероприятия на територията на Културно – туристически комплекс „Ченгене скеле“, находящ се в местност „Рибарско пристанище“, гр. Бургас.
Съгласно Договор № Д-01-17/25.09.2019 г. за безвъзмездно прехвърляне право на собственост върху имоти - частна държавна собственост, Община Бургас e собственик на УПИ X-1368 в кв. 1, с площ 5 628 кв.м по ПУП-ПРЗ на м.„Рибарско пристанище“ (бивша местност „Ченгене скеле“), землище кв.Крайморие, гр. Бургас, отреден „За етнографскo рибарско пристанище и обслужващи дейности“, отговарящ на ПИ с идентификатор 07079.10.1368, с площ 5 628 кв.м. по одобрени КККР на гр. Бургас.
В Дирекция „Управление на общинската собственост“ при Община Бургас е постъпило писмо с изх. № 08-00-612/18.05.2021г. от г-жа Саватева - Зам.-кмет „Култура, туризъм и спорт“, с предложение Културно – туристически комплекс „Ченгене скеле“ да бъде предоставен за стопанисване и управление на ОП “Туризъм“.
Видно от ситуация - Генерален план на Културно-туристически комплекс „Ченгене-скеле“ е изграден в УПИ X-1368 в кв. 1 по ПУП-ПРЗ на м. „Рибарско пристанище“ (бивша местност „Ченгене скеле“) и представлява многофункционална зона за широк обществен достъп, чиято цел е популяризиране на рибарския занаят и традиции.
Комплексът се състои от сгради за експозиции – 3 броя, представлващи етнографски къщички, всяка със застроена площ 43 кв.м, чието предназначение е да поместят постоянни изложби и интерактивни инсталации, представящи рибарския занаят; приемна сграда към етнографска част, със застроена площ 62 кв.м, която ще се използва като място за срещи и обучения на малки групи хора; многофункционална зала със застроена площ 213 кв.м. и капацитет 80 седящи места или 150 правостоящи, предназначена за временни изложби и събития, постановки и концерти, организирани съвместно с рибарската общност, обучения за деца и младежи свързани с морето, риболова и водните спортове;  площадно пространство и амфитеатър към морето; парк и пикник зона; зала за демонстрации; детска площадка с морски акценти; зона за реставриран кораб.
Пространството е оградено от страна на подходите, паркинга и лодкостоянката, и отворено към морския бряг.
Според разпоредбата на чл.12, ал.1 от Закона за общинската собственост, имотите и вещите – общинска собственост, се предоставят безвъзмездно за управление на юридически лица и звена на общинска бюджетна издръжка.
Общинско предприятие “Туризъм“ е специализирано звено на Община Бургас, създадено с решение на Общински съвет-Бургас на основание чл.52, ал. 2 от Закона за общинската собственост, за изпълнение на местни туристически дейности и услуги, включително предоставяните в и чрез туристическите обекти на територията на община Бургас. Извършваните от него местни дейности и услуги се финансират от общинския бюджет.
Съгласно чл. 53 от Закона за общинската собственост, общинското предприятие може да осъществява дейност по управление, изграждане, поддържане, ремонт и реконструкция на обекти, мрежи и съоръжения на техническата инфраструктура и други имоти - общинска собственост, както и предоставяне на свързаните с тях услуги за населението.
На основание чл. 3, т. 2 от Правилника за организацията и дейността на общинско предприятие „Туризъм“, предприятието обслужва общинските туристически обекти, комплекси, атракции, предоставени му за стопанисване и управление, в това число изпълнява всички специфични дейности, свързани с тяхното функциониране.
Дейността на общинското предприятие се финансира от бюджета на Община Бургас. Същото е второстепенен разпоредител с бюджетни кредити. Съгласно чл. 19 Правилника за организацията и дейността на предприятието реализираните финансови средства от дейността подлежат на внасяне изцяло в приход на бюджета на Община Бургас.
С оглед гореизложените мотиви, Културно – туристически комплекс „Ченгене-скеле“ е целесъобразно да бъде предоставен за управление и стопанисване на ОП “Туризъм“. 
Ето защо и в изпълнение на правомощията ми по чл.64, ал.1 от Правилника за организацията и дейността на Общинския съвет и взаимодействието му с общинската администрация на Община Бургас, предлагам Общински съвет–Бургас, на основание чл.21, ал.1, т.8 от Закона за местното самоуправление и местната администрация, чл.12, ал.1 от Закона за общинската собственост и чл.13, ал.1 от Наредбата за реда за придобиване, управление и разпореждане с общински имоти и вещи, приета от Общински съвет–Бургас по т.1 от дневния ред на проведеното на 28.06.2016 г. заседание /Протокол № 13/, да вземе следното

РЕШЕНИЕ:
Да се предостави за стопанисване и управление на ОП “Туризъм“, специализирано звено на Община Бургас, представлявано от Радовеста Стюърт - директор, недвижим имот – публична общинска собственост, представляващ Културно – туристически комплекс „Ченгене - скеле“, състоящ се от сгради за експозиции – 3 броя; приемна сграда към етнографска част; многофункционална зала; площадно пространство и амфитеатър към морето; парк и пикник зона; зала за демонстрации; детска площадка с морски акценти; зона за реставриран кораб, ведно с прилежащите към туристическия комплекс пространства, представляващи УПИ X-1368 в кв. 1, с площ 5 628 кв.м. по ПУП-ПРЗ на м. „Рибарско пристанище“ (бивша местност „Ченгене скеле“), землище кв. Крайморие, гр. Бургас, отговарящ на ПИ с идентификатор 07079.10.1368, с площ 5 628 кв.м. по одобрени КККР на гр.Бургас.
Приложение: Договор № Д-01-17/25.09.2019г. за безвъзмездно прехвърляне право на собственост върху имоти-частна държавна собственост; скица на имота по КК, писмо с изх. № 08-00-612/18.05.2021г; ситуация – генерален план.

ДИМИТЪР НИКОЛОВ
Кмет на Община Бургас

